Poliačik, Martin, poslanec NR SR (2015-05-22):
Ďakujem veľmi pekne. Musím povedať, pri tejto novele treba povedať v zásade tri veci. Tá úplne prvá je, že v roku 2011 sa stala chyba. Stala sa chyba, pretože táto látka podľa žiadnych overiteľných kritérií nikdy do zoznamu psychotropných látok nemala byť zaradená. Keď si pozrieme ten legislatívny proces z roku 2011, tak vtedy pán minister Uhliarik prišiel s veľkou, obsiahlou novelou zákona o liekoch, pri ktorej sa zviezla nepriama novela zákona o psychotropných látkach, kde bol kanabidiol ako jediná látka zaradená do druhej skupiny. Bolo to na základe toho, že niekde boli zaregistrované prvé liečivá, ktoré kanabidiol obsahovali, a neviem, na základe akého logického postupu sa na ministerstve rozhodli, že tým pádom táto látka musí byť v tej istej skupine, ako je kokaín, ale z ničoho, čo sa týka jej účinkov, ani liečivých účinkov, ani iných účinkov, nevyplývalo, že by mohla byť akýmkoľvek spôsobom nebezpečná. Takže už to zaradenie bola chyba. Ja osobne sa priznávam k tomu, že som vtedy urobil chybu, keď som za ten zákon zahlasoval. Ten jeden riadok nepriamej novely bol súčasťou asi 70-stranovej dôvodovej správy. Mal som si to všimnúť. Nevšimol som si. Mali sme vtedy možnosť vplývať priamo na ministra vo vláde za vlády Ivety Radičovej. Nestalo sa tak. A touto novelou sa snažím túto chybu napraviť. To je prvá vec. Druhá vec je samotná látka. Od roku 2011 sa posunula aj vo využití na liečebné účely, aj v zaradení v legislatíve niekde inde, než bola vtedy. Medzitým konkrétna firma v Európskej únii získala certifikát a oprávnenie vyrábať, liečiť a skúmať, to znamená, že dnes vieme oveľa viacej vecí o CBD, než sme vedeli v roku 2011. Vieme teda napríklad aj to, že práve pri tzv. Dravetovej syndróme, čo je epilepsia u malých detí, dojčiat, práve CBD olej významným spôsobom zlepšuje ich kvalitu života. Niekde dokonca úplne ruší prítomnosť záchvatov, čo je v liečbe tejto choroby mimoriadne, mimoriadne prínosné zistenie. CBD nikde v Európe nie je zaradená na zozname psychotropných látok. Ktorí sa téme trošku venujete, ak tu niekto taký je, tak viete, že vo všeobecnosti krajiny upravujú svoje zoznamy omamných a psychotropných látok podľa dvoch zdrojov. Tým prvým sú zoznamy, ktoré publikuje Organizácia Spojených národov, konkrétne Commission on Narcotic Drugs, ktorá má na starosti dodržiavanie konvencií z roku ´61, ´71 a nasledujúcich. A potom sa tieto zoznamy menia aj na základe vyjadrení Európskej únie. Ani jeden z týchto zdrojov nemenuje CBD, kanabidiol, ako látku, ktorá má byť zaradená na takýto zoznam. To znamená, že Slovenská republika v roku 2011 urobila nadprácu a táto látka na ten zoznam nemala byť nikdy zaradená. Ďalšia vec je, že je to látka, ktorá nemá psychotropné a psychoaktívne účinky. Jediný kanabidiol, pri ktorom sú popísané psychoaktívne účinky, je THC a to naďalej zostáva vo väčšine krajín sveta aj na základe konvencie OSN, aj na základe lokálnych legislatív ilegálnou substanciou. Avšak iné kanabidioly by mali byť postupne uvoľňované na to, aby sa s nimi dalo liečiť, a ten diapazón rôznych diagnóz, pri ktorých buď je možné ľudí vyliečiť, alebo je možné významným spôsobom zvýšiť kvalitu ich života, je široký a myslím si, že je absolútne nezmyselné takýmto spôsobom tomu brániť. Tretí bod je trestnoprávna zodpovednosť. Slovenský Trestný zákon sa odvoláva na zoznam, o ktorom sa práve rozprávame. Predstavte si, že látky s obsahom CBD, liečivá s obsahom CBD sú vo voľnopredajnej sieti v okolitých štátoch. V Českej republike, v Rakúsku, to znamená, že pri neexistencii hraníc v zásade človek, ktorý si v susednej krajine niečo kupuje ako výživový doplnok, sa môže dostať do situácie, že v momente, keď s tým príde do Bratislavy, tak sa stáva kriminálnikom. Ak to prinesie z inej krajiny, tak už je v zásade aj jedno, že v akom to prinesie množstve, pretože v momente, keď to prináša z inej krajiny, tak už toho ani nebude zákon kvalifikovať ako užívateľa, ale bude ho kvalifikovať ako pašeráka alebo dílera. Predstavte si tú absolútne absurdnú situáciu, že prípravok dermatologický, lebo CBD sa, Peter, to predpokladám potvrdí, hodne využíva pri zmierňovaní prejavov psoriázy, že takýto dermatologický, alebo masti s obsahom kanabinoidov sa používajú pri zmierňovaní príznakov psoriázy, že takáto masť alebo takýto olej by bol vyhodnotený príslušným orgánom činným v trestnom konaní ako látka, ktorá je zaradená na zozname omamných a psychotropných látok a na základe tohoto by išiel nejaký expert skúmať, že či bola presiahnutá trojnásobná alebo desaťnásobná denná dávka. Ja po pravde si vôbec neviem predstaviť, že ako by tá denná dávka bola pri tej masti alebo pri tom oleji určovaná, a na základe tohoto by niekto bol popoťahovaný v rámci trestného stíhania. Pre mňa je toto absolútne absurdná predstava. Látka, ktorá nevyvoláva žiadne zmeny v psychike človeka, ktorá sa využíva na liečenie epileptických záchvatov u dojčiat, ktorou sa natierajú ľudia po celom svete, aby si uľavili pri kožných problémoch, a ktorá sa používa na ix ďalších diagnóz, bude vyhodnotená nejakým aktívnym príslušníkom na Slovensku ako psychotropná látka, na základe ktorej tu budeme popoťahovať človeka, ktorý sa ňou pri tej diagnóze lieči. Nech sa na to pozrieme z akejkoľvek strany, toto je absurdné. A myslím si, že je úplne namieste naozaj sa oprostiť od toho vnímania, že, preboha, robí sa to z konope, to musí byť nutne zlé, a naozaj sa pozrieť, aká je to látka, na čo slúži, ako sa dostala tam, kde je. Keby tu bol dnes pán minister Uhliarik, predpokladám, že aj on by priznal, že to bolo chybou, a poďme tú chybu spoločne napraviť. Ja som v intenzívnej komunikácii s ministerstvom zdravotníctva, pretože som presvedčený o tom, že tie argumenty jednoducho nie je možné vyvrátiť, a keďže zákon o omamných a psychotropných látkach máme práve na tejto schôdzi aj z dielne ministerstva zdravotníctva otvorený, tak verím tomu, že bude možné o tejto zmene na budúcej schôdzi hlasovať v podobe napríklad aj pozmeňovacieho návrhu, ktorý bude podaný k vládnemu návrhu zákona o omamných a psychotropných látkach. V prípade, že to tak nebude, tak, samozrejme, ja som pripravený to podať znovu a pokračovať v argumentácii. Pre túto chvíľu to nesťahujem, čakám na odpoveď z ministerstva zdravotníctva, ale ak by prišla pozitívna v tom zmysle, že, áno, dohodneme sa, že to ako pozmeňovák môže prejsť v druhom čítaní, tak potom som pripravený túto novelu stiahnuť a v spolupráci s ministerstvom zdravotníctva to spraviť v rámci novely, ktorá je podaná z jeho dielne. Ďakujem.